Gertrud Bäumer

Gertrud Bäumer (1873–1954) var en tysk kvinnesaksforkjemper og politiker (DDP, CDU). Hun var fra 1919 til 1932 medlem av Riksdagen og ble i 1920 den første embetskvinne (Ministerialrätin) i inneriksdepartementet i Deutsches Reich.

Biografi 
Bäumer ble født 12. september 1873 i Hohenlimburg i daværende Westfalen, som datter av en prest. Tre år senere flyttet familien til Pommern, der faren ble skoleinspektør. Etter å ha avsluttet den høyere pikeskole (Höhere Töchterschule) gikk hun på lærerseminar i Magdeburg. I 1896 deltok hun i etableringen av Magdeburg lærerinneforening og ble kjent med Helene Lange, leder av den borgerlige kvinnebevegelsen. I denne perioden kom hun også inn i kretsen til Friedrich Naumann, som fikk stor innflytelse på Bäumers politiske liv. Fra 1898 bodde Bäumer og Lange sammen, og var også samarbeidspartnere. Det var også fra 1898 til 1904 at Bäumer var gjest ved forelesningene i daværende Friedrich-Wilhelms-Universität i Berlin. Sammen med Lange utga hun fra 1901 Kvinnebevegelsens håndbok (Handbuch der Frauenbewegung). I 1904 tok hun doktorgraden på Johann Wolfgang von Goethes skuespill Satyros oder Der vergötterte Waldteufel.

Bäumer og Lange målbar et borgerlig kvinneideal. Det var basert på ideen om at kvinner ikke skulle å prøve å gjøre det samme som mannen, men at de skulle styrke sin stilling i de spesifikke kvinnelige oppgaver, som morsrollen, oppdragelse av barna og ledelsen av familien. I disse områdene skulle de også gå inn i politikken. Dette tankegods medførte også at de to kvinnene i starten var skeptiske til stemmerett for kvinner.

Hun var i perioden 1907 til 1912 redaktør i tidsskriftet Neue Bahnen, organet til Allgemeiner Deutscher Frauenverein. Fra 1910 til 1919 var hun en ledende skikkelse i Bund Deutscher Frauenvereine (BDF). Under første verdenskrig organiserte hun Den nasjonale kvinnehjelpen (Nationaler Frauendienst) til hjelp for krigsofre. Hun ble sammen med Lange utgiver av tidsskriftet Die Frau, som senere ble organ for BDF.

Bäumer ble ved valget i 1919 valgt som medlem av Riksdagen for DDP. Fra 1930 til 1932 representerte hun Deutsche Staatspartei. Da Tyskland ble medlem av Folkeforbundet, ble hun landets representant i kommisjonen for sosiale og humanitære spørsmål. Hun benyttet sine kontakter i kvinnebevegelsen fra før krigen, til å løfte sitt lands anseelse.

I 1933 ble hun avsatt fra sin stilling i staten. Hun nærmet seg den nasjonalsosialistiske kvinnepolitikken, og aksepterte visse völkisch-romantiske synspunkter. Hun kunne dermed fortsette utgivelsen av Die Frau, inntil hun ble avsatt i 1935. I 1945 ble hun sterkt kritisert for disse standpunktene, og isolert.

Etter andre verdenskrig bosatte hun seg i Bamberg og engasjerte seg i gjenoppbyggingen av landet i de vestlige okkupasjonssonene. I 1946 flyttet hun til Bad Godesberg og utga tidsskriftet Der neue Weg der deutschen Frau. Hun meldte seg i 1948 inn i CDU.

Bäumer døde 25. mars 1954 i Von Bodelschwinghsche Stiftungen Bethel.

Æresbevisinger 
Arbeitsgemeinschaft Orte der Demokratiegeschichte regner henne blant de 100 viktigste personer som i løpet av de siste 200 år, har bidratt til dannelsen av demokratiet i Tyskland.

Referanser

Eksterne lenker 
 

Tyske kvinnesaksforkjempere
Personer fra Hagen
Medlemmer av Riksdagen (Weimarrepublikken)